**projektas**

**reg. Nr. T-257**

**2.15. darbotvarkės klausimas**

**Pasvalio rajono savivaldybės taryba**

**Sprendimas**

**Dėl PASVALIO RAJONO SAVIVALDYBĖS TARYBOS 2017 M. BIRŽELIO 20 D. SPRENDIMO NR. T1-154 „DĖL PASVALIO MUZIKOS MOKYKLOS NUOSTATŲ PATVIRTINIMO“ PAKEITIMO**

2021 m. gruodžio d. Nr. T1-

Pasvalys

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 3 dalies 1 punktu, 4 dalimi, 6 straipsnio 5 dalimi, Lietuvos Respublikos švietimo įstatymo 43 straipsnio 3 dalimi, Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“ (Lietuvos Respublikos švietimo, mokslo ir sporto ministro 2021 m. balandžio 28 d. įsakymo Nr. V-670 redakcija), Pasvalio muzikos mokyklos nuostatų, patvirtintų Pasvalio rajono savivaldybės tarybos 2017 m. birželio 20 d. sprendimu Nr. T1-154 „Dėl Pasvalio muzikos mokyklos nuostatų patvirtinimo“, 59 punktu, atsižvelgdama į Pasvalio muzikos mokyklos tarybos 2021 m. rugsėjo 30 d. nutarimą (posėdžio protokolas Nr. VD-25), Pasvalio rajono savivaldybės taryba nusprendžia:

1. Pakeisti Pasvalio muzikos mokyklos nuostatus, patvirtintus Pasvalio rajono savivaldybės tarybos 2017 m. birželio 20 d. sprendimu Nr. T1-154 „Dėl Pasvalio muzikos mokyklos nuostatų patvirtinimo“ (toliau – Nuostatai):

* 1. pakeisti Nuostatų I skyrių ir jį išdėstyti nauja redakcija:

„**I SKYRIUS**

**BENDROSIOS NUOSTATOS**

1. Pasvalio muzikos mokyklos nuostatai (toliau – Nuostatai) reglamentuoja Pasvalio muzikos mokyklos (toliau – Mokykla) teisinę formą, priklausomybę, savininką, savininko teises ir pareigas įgyvendinančią instituciją, buveinę, Mokyklos grupę, pagrindinę paskirtį, mokymo formą, kalbą, veiklos teisinį pagrindą, veiklos sritį ir rūšis, tikslą ir uždavinius, funkcijas, mokymosi pasiekimus įteisinančių dokumentų išdavimą, Mokyklos teises ir pareigas, Mokyklos savivaldą, veiklos organizavimą ir valdymą, darbuotojų priėmimą į darbą, jų darbo apmokėjimo tvarką ir atestaciją, Mokyklos turto, lėšų naudojimo tvarką ir finansinės veiklos kontrolę, Mokyklos veiklos priežiūrą, reorganizavimo, likvidavimo ar pertvarkymo tvarką.

2. Mokyklos oficialusis pavadinimas – Pasvalio muzikos mokykla. Trumpasis Mokyklos pavadinimas – Pasvalio MM. Mokykla įregistruota Juridinių asmenų registre, juridinio asmens kodas 190622483.

3. Mokykla įsteigta 1959 metais.

4. Mokyklos teisinė forma – biudžetinė įstaiga.

5. Mokyklos priklausomybė – Pasvalio rajono savivaldybės mokykla.

6. Mokyklos savininkas – Pasvalio rajono savivaldybė, kodas 111101496, adresas – Vytauto Didžiojo a. 1, LT – 39143, Pasvalys. Įstaigos savininko teises ir pareigas įgyvendinanti institucija – Pasvalio rajono savivaldybės taryba (toliau – Savivaldybės taryba). Jos kompetenciją nustato Lietuvos Respublikos biudžetinių įstaigų įstatymas.

7. Mokyklos buveinė – Vilniaus g. 5, LT – 39146, Pasvalys.

8. Mokyklos grupė – neformaliojo vaikų švietimo mokykla ir formalųjį švietimą papildančio ugdymo mokykla.

9. Mokyklos pagrindinė paskirtis – formalųjį švietimą papildantis ugdymas (toliau – FŠPU), neformalusis vaikų švietimas (toliau – NVŠ).

10. Kitos mokyklos paskirtys – neformalusis suaugusiųjų švietimas.

11. Mokymo kalba – lietuvių.

12. Mokymo forma – grupinio ir pavienio mokymo (-si). Mokymosi formos įgyvendinamos – kasdieniu, individualiu, nuotolinio ir savarankiško mokymo proceso organizavimo būdu.

13. Mokykloje vykdomos dailės ir muzikos FŠPU pradinio ir pagrindinio ugdymo programos, NVŠ muzikos ir dailės ankstyvojo, išplėstinio, mėgėjų ugdymo programos, kryptingo muzikinio ugdymo programa, suaugusiųjų ugdymo programa.

14. Mokykla yra viešasis juridinis asmuo, turintis antspaudą su valstybės herbu ir savo pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką.

15. Mokykla savo veiklą grindžia Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir **sporto** ministerijos, Pasvalio rajono savivaldybės (toliau – Savivaldybė) institucijų teisės aktais ir šiais Nuostatais.“;

* 1. pakeisti Nuostatų II skyrių ir jį išdėstyti nauja redakcija:

„**II SKYRIUS**

**MOKYKLOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

16. Mokyklos veiklos sritis – švietimas, kodas 85.

17. Mokyklos veiklos rūšys:

17.1. kitas mokymas, kodas 85,5;

17.2. kultūrinis švietimas, kodas 85,52;

17.3. kitas, niekur nepriskirtas, švietimas, kodas 85,59;

17.4. švietimui būdingų paslaugų veikla, kodas 85,6.

18. Mokyklos tikslas:

18.1. tenkinti mokinių meno pažinimo, ugdymo ir įgūdžių lavinimo saviraiškos poreikius, padėti jiems įgyti pradinius meninius įgūdžius, ugdyti naujus meninius gebėjimus, skonį, kultūrą;

18.2. pagal ilgalaikes programas sistemingai plėsti menines žinias, stiprinti gebėjimus ir įgūdžius ir suteikti asmeniui papildomą meninę kompetenciją, teikti galimybę susipažinti su pasirinktos meno srities ir konkrečios meno raiškos ypatybėmis, instrumento savybėmis;

18.3. teikti kryptingą meninį išsilavinimą, padedantį pasirengti tolesniam mokymuisi aukštesnės pakopos meninio ar pedagoginio profilio ugdymo institucijose menui gabiems vaikams, jaunuoliams.

19. Mokyklos uždaviniai:

19.1. sudaryti sąlygas asmenybės meninei sklaidai ir kūrybinių gebėjimų plėtotei, atsižvelgiant į prioritetus ir bendruomenės poreikius ugdant meno mylėtojus, kultūros puoselėtojus, muzikos propaguotojus;

19.2. teikti konkrečios meno srities kūrybinės terpės pažinimo pagrindus, kokybišką, profesionalų meninį ugdymą pagal siūlomas programas ir, atsižvelgiant į poreikį, plėsti programų pasiūlą;

19.3. atsižvelgti į individualius mokinio gebėjimus, asmeninius poreikius, sveikatos būklę, o gabius mokinius kryptingai orientuoti profesinei menininko, kultūros darbuotojo ar pedagogo karjerai;

19.4. ugdyti pilietiškumą ir bendruomeniškumą, papročių ir tradicijų puoselėtojus, tautinės kultūros tęsėjus;

19.5. skleisti gerąją patirtį, metodines naujoves ir mokymo procesą orientuoti į Lietuvos ir pasaulio kultūros ir žmogiškąsias vertybes.

20. Mokyklos funkcijos:

20.1. formuoja ir įgyvendina ugdymo turinį, vadovaudamasi Lietuvos Respublikos švietimo, mokslo ir sporto ministro patvirtintomis Rekomendacijomis dėl meninio formalųjį švietimą papildančio ugdymo programų rengimo ir įgyvendinimo, ugdymo dalykų programomis, sudaromomis vadovaujantis Bendrųjų iš valstybės ar savivaldybių biudžetų finansuojamų neformaliojo švietimo programų kriterijų aprašu, patvirtintu Lietuvos Respublikos švietimo, mokslo ir sporto ministro įsakymu;

20.2. individualizuoja ir diferencijuoja ugdymą skirtingų gebėjimų mokiniams;

20.3. taiko mokyklos tikslus ir uždavinius atitinkančius vertinimo modelius;

20.4. teikia meninio ankstyvojo, pradinio, pagrindinio, kryptingo, išplėstinio bei mėgėjų ir kitų programų pasiūlą;

20.5.vykdo mokyklos vidaus kokybės įsivertinimą;

20.6. organizuoja ir vykdo FŠPU pradinio ir pagrindinio ugdymo tarpinius ir baigiamuosius žinių patikrinimus;

20.7. inicijuoja, organizuoja rajono, šalies ir tarptautinius švietimo, kultūros ir meninius projektus su rajono, respublikos ir užsienio meno ir bendrojo ugdymo mokyklomis, kitomis institucijomis;

20.8. konsultuoja mokymo (-si) metodų, įvairių meno dalykų metodikos klausimais, skleidžia ilgametės mokyklos veiklos suformuotą metodinę patirtį;

20.9. inicijuoja ir rengia rajoninius ir respublikinius seminarus, praktikumus, festivalius, konkursus, parodas;

20.10. teikia informaciją visuomenei apie mokinių priėmimo į Mokyklą sąlygas, programų pasirinkimo galimybes;

20.11. sudaro mokymosi sutartis su tėvais (globėjais, rūpintojais) ir vykdo sutartus įsipareigojimus;

20.12. tvarko Mokyklos mokinių duomenis Mokinių registre;

20.13. vykdo ugdymo (-si) stebėseną;

20.14. sudaro sąlygas mokiniams perimti ir suprasti tautos, Europos ir pasaulio kultūros pagrindus;

20.15. sudaro palankias sąlygas veikti mokinių organizacijoms;

20.16. nustato ugdymo organizavimo tvarką;

20.17. užtikrina sveiką, higienos normų, teisės aktų reikalavimus atitinkančią saugią mokymosi ir darbo aplinką;

20.18. teikia informacinę, psichologinę pagalbą, bet kuris Mokyklos bendruomenės narys apie pastebėtą smurto atvejį privalo pranešti Mokyklos direktoriui;

20.19. inicijuoja paramą socialiai remtinų šeimų mokiniams bei konkursų laureatams;

20.20. sudaro sąlygas Mokykloje dirbančių pedagogų profesiniam tobulėjimui;

20.21. kuria ugdymo turiniui įgyvendinti reikiamą materialinę bazę;

20.22. vykdo švietėjiškas, kultūrines, metodines ir leidybines funkcijas;

20.23. viešai skelbia informaciją apie Mokyklos veiklą teisės aktų nustatyta tvarka.

21. Mokykla atlieka ir kitas įstatymų ir kitų teisės aktų nustatytas funkcijas.

22. Mokymosi pasiekimus įteisinantys dokumentai išduodami Švietimo mokslo ir **sporto** ministro nustatyta tvarka, mokyklos pažymėjimai – Mokyklos direktoriaus nustatyta tvarka:

22.1. mokiniui, baigusiam NVŠ programas išduodamas Mokyklos pažymėjimas;

22.2. mokiniui, baigusiam FŠPU pradinio ir pagrindinio~~,~~ išduodamas Neformaliojo vaikų švietimo pažymėjimas  (kodas 9201);

22.3. mokiniui, išvykstančiam į kitą to paties profilio mokyklą, išduodama pažyma apie programų įvykdymą ir mokymosi rezultatus.“;

* 1. pakeisti Nuostatų III skyriaus pavadinimą ir jį išdėstyti taip:

„**III SKYRIUS**

**MOKYKLOS TEISĖS IR PAREIGOS**“;

* 1. pakeisti Nuostatų 24.5 papunktį ir jį išdėstyti taip:

„24.5. sudaryti sąlygas Mokykloje dirbančių darbuotojų profesiniam tobulėjimui;“;

* 1. papildyti Nuostatus 24.9 papunkčiu:

„24.9. užtikrinti mokyklos tikslo ir uždavinių įgyvendinimą, priskirtų funkcijų kokybišką atlikimą.“;

* 1. pakeisti Nuostatų 25 punktą ir jį išdėstyti taip:

„25. Mokytojų, mokinių, tėvų (globėjų, rūpintojų) teises, pareigas, atsakomybę reglamentuoja Lietuvos Respublikos švietimo įstatymas.“;

* 1. pakeisti Nuostatų IV skyriaus pavadinimą ir jį išdėstyti taip:

„**IV SKYRIUS**

**MOKYKLOS VEIKLOS ORGANIZAVIMAS IR VALDYMAS**“;

* 1. pakeisti Nuostatų 28.8 papunktį ir jį išdėstyti taip:

„28.8. leidžia įsakymus, prižiūri jų vykdymą, inicijuoja Mokyklos veiklos kokybės įsivertinimą;“;

* 1. papildyti Nuostatus 28.22 papunkčiu:

„28.22. Mokyklos direktoriui sergant, išvykus į komandiruotę, atostogų metu ar nesant darbe dėl kitų pateisinamų priežasčių jo funkcijas atlieka direktoriaus pavaduotojas, nesant jo – Savivaldybės mero įgaliotas asmuo.“;

* 1. pakeisti Nuostatų 30 punktą ir jį išdėstyti taip:

„30. Mokyklos metodinei veiklai organizuoti sudaromos metodinės grupės, kurias sudaro ir tvirtina mokyklos direktorius pagal mokomųjų dalykų specifikaciją, ir metodinė taryba (toliau – Metodinė taryba), kuri:

30.1. yra nuolat veikianti, koordinuojanti mokyklos mokytojų metodinę veiklą ir mokytojų kvalifikacijos kėlimo klausimus sprendžianti institucija, kurią sudaro metodinių grupių pirmininkai, veiklą koordinuoja Mokyklos pavaduotojas ugdymui, nuostatus tvirtina mokyklos direktorius;

30.2. organizuoja posėdžius ne rečiau kaip keturis kartus per metus, pirmininkas renkamas kas treji metai Metodinės tarybos posėdyje;

30.3. teikia rekomendacijas atestacinei komisijai;

30.4. nagrinėja ugdymo turinio kaitą, netradicinio darbo metodus ir būdus, vertinimo sistemos metodiką, pedagogų profesinio tobulėjimo būdus, praktinę ir metodinę jų veiklą.

30.5. derina ugdymo programas ir teikia Mokyklos direktoriui tvirtinti.“;

* 1. pakeisti Nuostatų V skyriaus pavadinimą ir jį išdėstyti taip:

„**V SKYRIUS**

**MOKYKLOS SAVIVALDA**“;

* 1. pakeisti Nuostatų 32 punktą ir jį išdėstyti taip:

„32. Mokyklos taryba – aukščiausia savivaldos institucija, savo veiklą organizuojanti demokratijos principais, jungianti mokinių, jų tėvų (globėjų, rūpintojų), mokytojų ir vietos bendruomenės atstovus svarbiausių mokyklos veiklos uždavinių įgyvendinimui ir kylančių problemų sprendimui.“;

* 1. pakeisti Nuostatų 33.1 papunktį ir jį išdėstyti taip:

„33.1. Tris tėvus į Mokyklos tarybą renka mokinių tėvų ar kitų teisėtų atstovų susirinkimas atviru balsavimu. Tris mokinius į Mokyklos tarybą renka mokinių susirinkimas. Mokiniai į Mokyklos tarybą renkami atviru balsavimu, balsų dauguma. Trys mokytojai į Mokyklos tarybą renkami Mokytojų tarybos posėdyje atviru balsavimu, balsų dauguma. **Po** vieną vietos bendruomenės atstovą deleguoja Pasvalio miesto **ir Pasvalio apylinkių seniūnijų išplėstinė** seniūnaičių sueiga. Mokyklos tarybos nariai renkami 3 metams. Mokyklos tarybos narys Mokyklos taryboje gali dalyvauti 2 kadencijas iš eilės.“

* 1. pakeisti Nuostatų 34.3 papunktį ir jį išdėstyti taip:

„34.3. aptaria siūlymus dėl vadovėlių, reikiamos metodinės priemonės užsakymo;“;

* 1. pakeisti Nuostatų 34.4 papunktį ir jį išdėstyti taip:

„34.4. analizuoja įsivertinimo rezultatus, parenka veiklos įsivertinimo sritis, atlikimo metodiką, priima sprendimus dėl veiklos tobulinimo;“;

* 1. pakeisti Nuostatų 34.8 papunktį ir jį išdėstyti taip:

„34.8. vertina Mokyklos direktoriaus metines veiklos ataskaitas ir teikia siūlymus Mokyklos direktoriui dėl Mokyklos veiklos tobulinimo;“;

* 1. pakeisti Nuostatų 34.9 papunktį ir jį išdėstyti taip:

„34.9. dirba prevencinį darbą, sprendžia moksleivių šalinimo iš Mokyklos klausimus;“;

* 1. pakeisti Nuostatų 34.12 papunktį ir jį išdėstyti taip:

„34.12. svarsto mokytojų, mokinių ir tėvų (globėjų, rūpintojų) savivaldos institucijų ar Mokyklos bendruomenės narių iniciatyvas ir teikia siūlymus Mokyklos direktoriui;“;

* 1. pakeisti Nuostatų 36 punktą ir jį išdėstyti taip:

„36. Mokytojų tarybą sudaro visi Mokykloje dirbantys mokytojai ir kiti tiesiogiai ugdymo procese dalyvaujantys asmenys.“;

* 1. pakeisti Nuostatų 37 punktą ir jį išdėstyti taip:

„37. Mokytojų tarybos nuostatus tvirtina Mokyklos direktorius.“;

* 1. pakeisti Nuostatų 39 punktą ir jį išdėstyti taip:

„39. Mokytojų tarybos pirmininką ir sekretorių renka Mokytojų tarybos nariai. Mokytojų tarybai vadovauja pirmojo posėdžio metu atviru balsavimu, balsų dauguma išrinktas pirmininkas. Mokytojų tarybos sekretorius renkamas iš Mokytojų tarybos narių. Mokytojų tarybos pirmininkas ir sekretorius renkamas 2 metams.“;

* 1. pakeisti Nuostatų VI skyrių ir jį išdėstyti nauja redakcija:

„**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO**

**TVARKA IR ATESTACIJA**

45. Darbuotojus priima į darbą ir atleidžia iš jo Mokyklos direktorius Lietuvos Respublikos darbo kodekso ir kitų teisės aktų nustatyta tvarka.

46. Darbo apmokėjimo tvarką Mokyklos darbuotojams nustato Darbo kodeksas, Lietuvos Respublikos įstatymai, Lietuvos Respublikos Vyriausybės nutarimai, Lietuvos Respublikos švietimo, mokslo ir sporto ministro įsakymai ir kiti teises aktai, Savivaldybės tarybos sprendimai.

47. Mokytojai ir kiti pedagoginiai darbuotojai atestuojami ir kvalifikaciją tobulina Lietuvos Respublikos įstatymų, Lietuvos Respublikos Vyriausybės nutarimų, Lietuvos Respublikos švietimo, mokslo ir sporto ministro įsakymų nustatyta tvarka. Mokyklos direktoriaus, jo pavaduotojų, specialistų, darbuotojų veiklos vertinimas vykdomas Lietuvos Respublikos Vyriausybės nutarimų, Lietuvos Respublikos švietimo, mokslo ir sporto ministro įsakymų ir kitų teisės aktų nustatyta tvarka.“;

* 1. pakeisti Nuostatų VII skyriaus pavadinimą ir jį išdėstyti taip:

„**VII SKYRIUS**

**MOKYKLOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR MOKYKLOS VEIKLOS PRIEŽIŪRA**“;

* 1. pakeisti Nuostatų 53 punktą ir jį išdėstyti taip:

„53. Mokyklos veiklos priežiūrą atlieka Savivaldybės vykdomoji institucija, prireikus pasitelkdama išorinius vertintojus. Valstybinę mokyklos veiklos priežiūrą atlieka Švietimo, mokslo ir sporto ministerija.“;

* 1. pakeisti Nuostatų VIII skyriaus pavadinimą ir jį išdėstyti taip:

„**VIII SKYRIUS**

**BAIGIAMOSIOS NUOSTATOS**“;

* 1. pakeisti Nuostatų 62 punktą ir jį išdėstyti taip:

„62. Klausimai, neaptarti šiuose Nuostatuose, sprendžiami vadovaujantis Lietuvos Respublikos švietimo įstatymais, kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais ir kitais teisės aktais.“

2. Įpareigoti Pasvalio muzikos mokyklos direktorių, atsižvelgiant į pakeitimus, parengti naują Nuostatų redakciją ir pateikti Juridinių asmenų registrui teisės aktų nustatyta tvarka.

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Švietimo ir sporto skyriaus

vyriausioji specialistė

R. Šivickienė

2021-12-03

Suderinta DVS Nr. RTS-260

Pasvalio rajono savivaldybės tarybai

**AIŠKINAMASIS RAŠTAS**

**DĖL PASVALIO RAJONO SAVIVALDYBĖS TARYBOS 2017 M. BIRŽELIO 20 D. SPRENDIMO NR. T1-154 „DĖL PASVALIO MUZIKOS MOKYKLOS NUOSTATŲ PATVIRTINIMO“ PAKEITIMO**

2021 m. gruodžio 3 d.

Pasvalys

1. **Sprendimo projekto rengimo pagrindas.**

Pasvalio muzikos mokyklos 2021 m. lapkričio 12 d. raštas Nr. SD-98 ,,Dėl dokumentų pateikimo“ bei prie jo pridedamas Pasvalio muzikos mokyklos tarybos 2021 m. rugsėjo 30 d. protokolo Nr. VD-25 išrašas.

**2. Sprendimo projekto tikslai ir uždaviniai.**

Pakeisti muzikos mokyklos nuostatų atskirus punktus. Siekiama, kad nuostatai atitiktų Nuostatų, įstatų ar statutų įforminimo reikalavimus, patvirtintus Lietuvos Respublikos švietimo, sporto ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“ (2021 m. balandžio 28 d. redakcija).

**3. Kokios siūlomos naujos teisinio reguliavimo nuostatos ir kokių rezultatų laukiama.**

Keičiami ir patikslinami atskiri mokyklos veiklos organizavimui aktualūs nuostatų punktai, jų numeracija. Tikslinama mokyklos pagrindinė paskirtis ir numatoma kita mokyklos paskirtis – neformalusis suaugusiųjų švietimas. Pasvalio muzikos mokyklos nuostatuose siūloma įteisinti nuotolinio mokymo formą.

**4. Skaičiavimai, išlaidų sąmatos, finansavimo šaltiniai**.

Naujos redakcijos nuostatų įregistravimas Juridinių asmenų registre apmokamas iš mokyklos biudžeto lėšų pagal Juridinių asmenų registro nustatytus įkainius.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Nėra.

**7. Sprendimo projekto antikorupcinis vertinimas.**

Nėra.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Sprendimo projekto iniciatorius: Pasvalio muzikos mokykla.

Asmuo atsakingas už sprendimo vykdymo kontrolę: Švietimo ir sporto skyriaus vyriausioji specialistė Rima Šivickienė.

PRIDEDAMA:

 1. Pasvalio muzikos mokyklos nuostatų lyginamasis variantas.

 2. Pasvalio muzikos mokyklos 2021 m. lapkričio 12 d. raštas Nr. SD-98 ,,Dėl dokumentų pateikimo“.

Švietimo ir sporto skyriaus vyriausioji specialistė Rima Šivickienė